Nuuskommentaar: Verskriklik! Wie is spioen en wie pleeg sedisie in regering?Pres. Jacob Zuma tydens ‘n vorige vraag-en-antwoord-sessie in die parlement. Foto: Parlement Hoewel die jongste onthullings oor staatskaping en pres. Jacob Zuma se verbintenis tot die kernprogram met die Russe skynbaar diep delf in die veld van “na bewering” en “glo”, kan dit nie geïgnoreer word nie. “Skrikwekkend” en “dit slaan die asem weg,” is maar twee van die soort opmerkings wat van ontleders en politieke leiers gehoor word ná die Sunday Times se voorbladberig oor wat agter die skerms met die kernprogram aan die gang is. Of moet gesê word: “Na bewering?” Die prentjie wat hieruit en uit talle ander verwikkelinge spruit, is van ’n president wat “rogue” geword het en ook nie meer omgee of die ANC van sy handel en wandel hou nie. Maar dis nie eens die ernstige nuus nie. Onlangs is berig dat Zuma “glo” vir adjunkpresident Cyril Ramaphosa wil afdank. ’n Stertjie wat bygekom het, is dat Zuma glo vir Cyril op grond van nog ’n gefabriseerde “intelligensieverslag” in hegtenis wil laat neem en aankla daarvan dat hy ’n Westerse spioen is. Adjunkpresident Cyril Ramaphosa. (Foto: departement van kommunikasie) Oor die afdanking is Cyril op die oog af rustig – hy sal dit aanvaar, want volgens die Grondwet is dit die president se prerogatief. Oor die spioenasiebewerings is hy, volgens berigte, besig om hom goed voor te berei. Of is die hele affêre ’n reklamefoefie uit die Ramaphosa-kamp? Nou kom die stukkie ironie. Op RSG se program Kommentaar word openlik na die nuwe minister van energie, David Mahlobo, as ’n “puntman” van die Russe in die Suid-Afrikaanse kabinet beskryf. David se noue bande met Zuma is bekend, en as vorige minister van staatsveiligheid was hy volgens die deelnemers glo ’n gereelde besoeker aan Moskou. En dit alles is weer ingeklits in die beweerde kernooreenkoms wat Suid-Afrika in die “geheim” met Rusland gesluit het. Die angel in die verhaal is dat die Russe glo reeds die omkoopgeld aan sekere Suid-Afrikaners betaal het, onder wie Zuma self. Na bewering is $200 miljoen in kontant by Nkandla afgelewer. En nou bly die een vlieg ná die ander in die salf beland. ’n Russiese afvaardiging bestaande uit onder andere intelligensiebeamptes en weermaglede het Suid-Afrika glo onlangs besoek en Zuma voor ’n ultimatum gestel om die teenprestasie te lewer. Die boodskap is glo duidelik oorgedra dat ’n mens nie met pres. Wladimir Poetin swaarde kruis nie. David Mahlobo. Foto: GCIS (Maart 2017) Die gevolg was ’n skielike kabinetskommeling met die handige verskoning dat dit is om van dr. Blade Nzimande, al lank ’n klip in die skoen, ontslae te raak. Die vermoede dat Mahlobo nou moet wikkel om die kernkragplanne op dreef te kry (al kan die land dit doodeenvoudig nie bekostig nie, en al is hernubare energie oor tien jaar wanneer die eerste kernkragsentrale in werking is, veel goedkoper as kernenergie). Ook hier is ’n vlieg in die salf. Volgens die uitspraak van die hooggeregshof in Kaapstad kan geen steek met die kernplanne gevorder word alvorens wysigings aan vyf stukke wetgewing in die parlement goedgekeur is nie. Gaan die hof eenvoudig platgeloop word? So tussenin duik ’n vragie op. Beteken die bewerings oor Ramaphosa as “Westerse spioen”, terwyl Mahlobo openlik as die Russe se “puntman” in die kabinet kan dien (wat normaalweg op sedisie neerkom), dat Suid-Afrika formeel van ’n Westerse moondheid (maar deur Afrika getint) hom nou in die geledere van die Oosblok bevind? Is die oprakel van dié terme ná die “beëindiging van die Koue Oorlog” en die sloop van die Yster- en Bamboesgordyne nie bietjie argaïes nie? Dié hele petalje speel hom af teen die agtergrond van die Guptas se rol in staatskaping. ’n Soort verligting het oor Suid-Afrikaners gespoel toe dit uit nuusberigte blyk dat die FBI en die Britte ook ondersoek instel na verdagte transaksies waarby die Guptas betrokke sou wees. Die verligting is te verstane te midde van al die vertragingstegnieke wat hier deur die president, die nasionale vervolgingsgesag en die Valke opgetower word. Suid-Afrikaners moet egter waak dat TV-reekse wat die FBI so op en wakker uitbeeld, nie die sin vir werklikheid versteur nie. Presies waar trek die FBI se ondersoek na Fifa, wat grootliks handel oor dinge onder die tafel met die aanbied van die eindtoernooi in Suid-Afrika? En die FBI werk saam met onder meer die departement van justisie. Die eerste nuus hieroor dateer van 2015 en die FBI het die klagstaat aan Suid-Afrika oorhandig. In 2016 het Danny Jordaan ’n top-regsman aangestel. Ons durf nie nou houtgerus agteroorsit en alles aan die FBI en die Britte oorlaat nie. Dis immers Suid-Afrika wat soos ’n lemoen uitgedruk word.